text: Drabssagen mod Hantuschs formodede morder i gang
  24 juni 2015 kl. 06.33
  Retssag i Sønderborg begynder i dag onsdag: 25-årig mand med afghansk baggrund står tiltalt for drabet på sin 22-årige eks-kæreste Kamilla Hantusch.
  Kamilla Hantusch blev fundet myrdet i en vejkant nær motorvejstilkørsel 73 i Kliplev nord for Padborg 30. juli sidste år efter at have været forsvundet i 11 dage.
  Den 22-årige kvinde blev kvalt af sin eks-kæreste og smidt i vejkanten, hvor hun senere blev fundet af en lastbilchauffør.
  Onsdag formiddag begyndte retssagen mod den 25-årige eks-kæreste, der er tiltalt for manddrab subsidiært for grov vold med døden til følge. Strafferammen for manddrab er mellem fem år og livstid. Retspraksis på området er 12 års fængsel for drab.
  Samtidig er han også tiltalt for usømmelig omgang med lig, der kan give op til seks måneders fængsel.
  Anklagemyndigheden vil kræve ham udvist fra Danmark, hvis han bliver kendt skyldig.
  Retssagen begyndte kl. 9.30 i retten i Sønderborg
  Netop nu er sagen om drabet på en ung kvinde i #Padborg i juli 2014 begyndt ved retten i #Sønderborg Dom forventes i næste uge #politidk
  
  